Turkmaniston Prezidentining O‘zbekiston Respublikasiga davlat tashrifi yakunlari bo‘yicha imzolangan shartnomalar va bitimlarni amalga oshirish chora-tadbirlari to‘g‘risida

Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi do‘stlik munosabatlari va strategik sheriklikni rivojlantirishda muhim voqea bo‘ldi, ikki davlat qardosh xalqlari o‘rtasida ko‘p qirrali hamkorlik hamda o‘zaro hamjihatlik va yaxshi qo‘shnichilikni yanada mustahkamlashga yangi turtki berdi.
 Oliy darajada o‘tgan uchrashuv va muzokaralar natijalari O‘zbekiston Respublikasi va Turkmaniston o‘rtasidagi o‘zaro manfaatga asoslangan hamkorlikning sifat jihatdan yangi bosqichga o‘tganligidan dalolat beradi.
 Siyosiy, savdo-iqtisodiy, transport-kommunikatsiya, madaniy-gumanitar va boshqa sohalardagi hamkorlikni kengaytirish masalalari muhokama etildi hamda ular yuzasidan qo‘shma qarorlar qabul qilindi.
 O‘zbekiston Respublikasi Prezident Shavkat Mirziyoyev va Turkmaniston Prezidenti Gurbanguli Berdimuxamedovning Qo‘shma bayonoti, 17 ta hukumatlararo va idoralararo hujjatlar, shuningdek, umumiy qiymati 250 mln. AQSh dollaridan ortiq bo‘lgan savdo shartnomalari va bitimlari paketi imzolandi.
 Siyosiy, savdo-iqtisodiy, transport-kommunikatsiya, madaniy-gumanitar va boshqa sohalardagi hamkorlikni kengaytirish bo‘yicha imzolangan ikki tomonlama shartnomalar hamda erishilgan bitimlarning so‘zsiz va to‘liq amalga oshirilishini ta’minlash maqsadida:
 1. Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi doirasida imzolangan ikki tomonlama shartnomalar va o‘zaro hamkorlikni yanada kengaytirish bo‘yicha erishilgan bitimlarning o‘z vaqtida va so‘zsiz amalga oshirilishini qat’iy va samarali nazorat qilish 1-ilovaga* muvofiq ta’minlansin.
 2. Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi davomida imzolangan hujjatlar ijrosini ta’minlash bo‘yicha amaliy chora-tadbirlar rejasi (“yo‘l xaritasi”) 2-ilovaga* muvofiq;
 Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi davomida imzolangan savdo bitimlari va shartnomalarni amalga oshirish bo‘yicha amaliy chora-tadbirlar rejasi (“yo‘l xaritasi”) 3-ilovaga* muvofiq;
 O‘zbekiston Respublikasi bilan Turkmaniston o‘rtasida 2018-2019-yillarda ko‘p tomonlama hamkorlikni yanada kengaytirish borasida erishilgan bitimlarni amalga oshirish bo‘yicha amaliy chora-tadbirlar rejasi (“yo‘l xaritasi”) 4-ilovaga* muvofiq tasdiqlansin.
 3. O‘zbekiston Respublikasi Vazirlar Mahkamasi uch kun muddatda ushbu qarorning 3-ilovasiga* kiritilgan O‘zbekiston Respublikasi va Turkmaniston o‘rtasidagi savdo-iqtisodiy hamkorlikka oid ikki tomonlama hujjatlarni amalga oshirish bo‘yicha tarmoq jadvallarini tasdiqlasin.
 4. Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi davomida imzolangan ikki tomonlama shartnomalar va o‘zaro hamkorlikni yanada kengaytirish borasida erishilgan bitimlarni amalga oshirish bo‘yicha Maxsus komissiya 5-ilovaga* muvofiq tuzilsin.
 5. Maxsus komissiya (A. Aripov) quyidagilarni ta’minlasin:
 Turkmaniston Prezidentining 2018-yil 23-24-aprel kunlari O‘zbekiston Respublikasiga davlat tashrifi davomida imzolangan ikki tomonlama shartnomalarning, jumladan alohida hujjatlarning kuchga kirishi bo‘yicha ichki davlat tartib-taomillarini o‘z vaqtida bajarish hamda siyosiy, savdo-iqtisodiy, transport-kommunikatsiya, madaniy-gumanitar va boshqa sohalardagi hamkorlikni yanada kengaytirish bo‘yicha bitimlarning so‘zsiz va sifatli bajarilishi ustidan doimiy va tizimli monitoringni tashkil etish;
 vazirliklar, idoralar va boshqa tashkilotlar rahbarlari — mas’ul ijrochilarning mazkur qaror bilan tasdiqlangan amaliy chora-tadbirlar rejalari (“yo‘l xaritalari”)ni so‘zsiz amalga oshirish bo‘yicha ko‘rilayotgan amaliy choralar to‘g‘risidagi hisobotlarini muntazam ravishda eshitib borish;
 siyosiy, savdo-iqtisodiy, transport-kommunikatsiya va madaniy-gumanitar sohalardagi hamkorlikni yanada kengaytirishga oid imzolangan ikki tomonlama shartnomalar va erishilgan bitimlarni amalga oshirish bilan bog‘liq masalalarni muvofiqlashtirish hamda mazkur masalalar, jumladan savdo-iqtisodiy, ilmiy-texnikaviy va madaniy hamkorlik bo‘yicha Hukumatlararo qo‘shma komissiya doirasida turkman tomoni bilan muntazam va samarali hamkorlikni yo‘lga qo‘yish;
 vazirliklar, idoralar va boshqa tashkilotlar — mas’ul ijrochilar tomonidan savdo-iqtisodiy hamkorlik sohasidagi ikki tomonlama hujjatlarni amalga oshirishning tasdiqlangan tarmoq jadvallariga qat’iy rioya etilishi ustidan nazoratni amalga oshirish.
 6. O‘zbekiston Respublikasi Vazirlar Mahkamasi komplekslari, vazirliklar, idoralar va boshqa tashkilotlar rahbarlari — mas’ul ijrochilar ushbu qaror bilan tasdiqlangan amaliy chora-tadbirlar rejalari (“yo‘l xaritalari”)ning o‘z vaqtida va sifatli bajarilishini ta’minlasin hamda ularning amalga oshirilishi to‘g‘risida O‘zbekiston Respublikasi Vazirlar Mahkamasiga va Tashqi ishlar vazirligiga har oy axborot berib borsin.
 O‘zbekiston Respublikasi Vazirlar Mahkamasi va Tashqi ishlar vazirligi har oyda O‘zbekiston Respublikasi Prezidenti huzuridagi Xavfsizlik Kengashi apparatiga va O‘zbekiston Respublikasi Prezidenti Administratsiyasining Ijro etuvchi apparatiga mazkur qaror hamda tasdiqlangan amaliy chora-tadbirlar rejalari (“yo‘l xaritalari”)ning bajarilishi borasidagi tanqidiy tahlilni taqdim etib borsin.
 7. Mazkur qarorning ijrosini nazorat qilish O‘zbekiston Respublikasi Bosh vaziri A.N. Aripov, O‘zbekiston Respublikasi Prezidenti Administratsiyasi rahbari Z.Sh. Nizomiddinov va O‘zbekiston Respublikasi Prezidenti huzuridagi Xavfsizlik Kengashi kotibi V.V. Maxmudov zimmasiga yuklansin.